Διερεύνηση της σχετιζόμενης με την υγεία ποιότητας ζωής ασθενών με καρκίνο προστάτη που διαβιούν στην κοινότητα και των συντρόφων τους και αξιολόγηση της χρήσης των ερωτηματολογίων ποιότητας ζωής στην καθημερινή κλινική πρακτική των επιστημόνων υγείας
Authors: Μπακάλης Βησσαρίων 
Published: November 2023

Η ριζική προστατεκτομή είναι μία βαρύτατη επέμβαση η οποία εμφανίζει μετεγχειρητικές επιπλοκές. Παρόλα αυτά αναφέρεται να μην επηρεάζει τη γενική ποιότητα ζωής. Σε αυτή τη διδακτορική διατριβή, διερευνήθηκε η μεταβολή των αντιλήψεων των ασθενών με καρκίνο προστάτη για την ποιότητα ζωής τους μετά από ριζική προστατεκτομή, και συγκρίθηκε το επίπεδο συμφωνίας των διαπροσωπικών και συναισθηματικών αναγκών τόσο των συντρόφων όσο και των ασθενών. Επιπρόσθετα η αξιολόγηση της ποιότητα ζωής είναι επί του παρόντος, μια βασική κλινική παράμετρος τόσο στην καθημερινή πρακτική όσο και στην έρευνα. Αν και στο πλαίσιο των κλινικών δοκιμών, τα θέματα ποιότητας ζωής διερευνώνται αυστηρά, εξακολουθεί να υπάρχει μεγάλη ανησυχία σχετικά με τη χρήση και τον βαθμό ενσωμάτωσης της αξιολόγησης των ερωτηματολογίων ποιότητας ζωής στην καθημερινή κλινική πρακτική. Στη παρούσα διδακτορική διατριβή τα κυριότερα ευρήματα της μελέτης είναι: α) η επιδείνωση της σεξουαλικής ικανοποίησης των ασθενών που μελετήθηκαν σε επίπεδο στυτικής λειτουργίας όπως εκτιμήθηκαν από τους ίδιους, β) η αναγνώριση κυρίως από τους ίδιους τους ασθενείς της βελτίωσης της ποιότητας ζωής τους μετά την χειρουργική επέμβαση. Παράλληλα, η παρούσα διδακτορική διατριβή ανέδειξε ότι το περιβάλλον εργασίας είναι ένας σπουδαίος παράγοντας που επηρεάζει όχι μόνο τη συχνότητα της αξιολόγησης της ποιότητας ζωής στην καθημερινή πρακτική, αλλά και την απροθυμία των ασθενών να συμπληρώσουν τα ερωτηματολόγια ποιότητας ζωής. Το τελευταίο ήταν πιο συνηθισμένο στο ιδιωτικό ιατρείο, εύρημα που είναι δύσκολο να ερμηνευθεί, καθώς θα περίμενε κανείς ότι οι ασθενείς θα ήταν πιο πρόθυμοι να ανταποκριθούν σε ένα ιδιωτικό περιβάλλον γραφείου σε σύγκριση με μια πολυάσχολη κλινική. Επιπρόσθετα, η υπ’ ομάδα των εκπαιδευόμενων ουρολόγων ανέφεραν έλλειψη χρόνου για την αξιολόγηση της ποιότητας ζωής στην καθημερινή πρακτική, κάτι που εξηγείται από το απαιτητικό τους πρόγραμμά. Επιπλέον, έμπειροι (>10 χρόνια πρακτικής άσκησης) Ουρολόγοι θεώρησαν τη διαφορά μεταξύ αξιολόγησης ποιότητας ζωής και αξιολόγησης συμπτωμάτων λιγότερο εμφανή και χαρακτήρισαν την αξιολόγηση ποιότητας ζωής ως ακατάλληλη για καθημερινή πρακτική. Μια πιθανή εξήγηση αυτού, είναι ότι η βαθμολόγηση της συμπτωματολογίας αντανακλά καλύτερα στην ποιότητα ζωής, χωρίς την ανάγκη χρήσης λεπτομερών ερωτηματολογίων. Εν κατακλείδι, μέσω αυτής της μελέτης προέκυψαν πληροφορίες και συμπεράσματα σχετικά με τις ψυχολογικές και σεξουαλικές επιπτώσεις της ριζικής προστατεκτομής στους ασθενείς, ώστε να γίνουν κατανοητές για την βελτίωση της παρεχόμενης φροντίδας υγείας. Επιπλέον αυτή είναι η πρώτη μελέτη που παρέχει μια λεπτομερή εικόνα της στάσης των Ελλήνων Ουρολόγων ως προς τη χρήση της αξιολόγησης ποιότητας ζωής στην καθημερινή τους πρακτική. Συλλογικά, τα αποτελέσματά υποδεικνύουν ότι η αξιολόγηση της ποιότητας ζωής γίνεται καλά αντιληπτή από τους Έλληνες Ουρολόγους, αν και δεν έχει ακόμη επιτύχει σημαντικό βαθμό ενσωμάτωσης στην καθημερινή πρακτική τους, συνηθέστερα λόγω χρονικών περιορισμών και άτυπης αξιολόγησης των συμπτωμάτων.